**רן גפנר** (נולד ב-17 בפברואר 1981) הוא אמן חושים המתמחה במנטליזם, נישה בתחום הקסמים המדמה תופעות על חושיות בהן טלפתיה ופרפסיכולוגיה. בוגר בית הספר רימון ולימודי פסיכולוגיה, ועל כן מרבה לשלב בהופעותיו מוזיקה לצד סוגסטיה וקריאת שפת גוף. 

גפנר הוא זוכה גביע אליפות אירופה לקוסמים של הפדרציה הבינלאומית לקוסמים FISM לשנת 2014 בקטגוריית מנטליזם, וכן הנציג הישראלי הראשון מזה שנים רבות שהשתתף באליפות העולם של הפדרציה, שהתקיימה ביולי 2015.

ביוגרפיה
--------

רן גפנר גדל בעיר רמת גן והוא תושב העיר. כבר בגיל 7 נחשף לעולם הקסמים והטלפתיה כשנתקל לראשונה ב"ספר הקסמים הגדול", של ג'י מארשל שתרגמה דליה פלד, ובגיל 12 כבר ערך הופעות קסמים לבני משפחה וחברים. מאוחר יותר עזב את התחום לטובת לימודי גיטרה ומוזיקה, ולאחר השירות בצה"ל כמפקד צוות באגד תותחנים, סיים לימודי מוזיקה בבית הספר רימון. 

בגיל 25 שב גפנר לעולם הקסמים והטלפתיה ופיתח אותו כתחום עיסוקו המרכזי, במקביל לעבודתו כמנהל חנות לכלי נגינה ומוזיקה. הוא השלים לימודי פסיכולוגיה באוניברסיטה הפתוחה, לצד לימודי NLP, טכניקות לזיכרון והשפעה, ועוד.

כיום (2015) גפנר חבר באגודת הקוסמים הישראלית- האגודה לקידום אמנות הקסמים בישראל (ע"ר)- וארגון אמ"י, ומדגיש כי אינו מאמין ואינו עושה שימוש בכוחות על טבעיים.
הוא מופיע באירועים פרטיים, עסקיים ושיווקיים, ומרבה לשלב מוזיקה והומור בהופעותיו. כמו כן, גפנר מרצה בפני קוסמים בארץ ושופט בתחרויות שמארגנת האגודה לקוסמים.

החל משנת 2014 משתתף גפנר במיזם "Sorcerers Night" (בתרגום חופשי: ליל המכשפים), מופע בידור וקסמים לתיירים בתל אביב בהשתתפות קוסמים ומנטליסטים ישראלים. נכון ל-2015, "ליל המכשפים" מדורג כמופע הטוב ביותר בישראל על פי אתר TripAdvisor.

פרסים ותחרויות
--------------

הזכייה בגביע אליפות אירופה FISM2014
בשנת 2012 השתתף גפנר בתוכנית הקסמים "מי יפיל את המאסטר" בהנחייתו של אלי יצפאן בערוץ 2, בעקבותיה נבחר על ידי אגודת הקוסמים הישראלית (המאגדת ומייצגת את הקוסמים המקצועיים בארץ) לייצג את ישראל באליפות העולם של הפדרציה הבינלאומית לקוסמים, FISM.
בספטמבר 2014 זכה גפנר בגביע אליפות אירופה של FISM בקטגוריית מנטליזם, עם מופע מקורי המשלב מוזיקה. את הקטע שזיכה אותו בתחרות, הציג גפנר גם במסגרת התוכנית "בלתי נראה" של נמרוד הראל, בפרק ששודר בפברואר 2016 ובו התארחו לצד גפנר שימי אטיאס, איתי "התופעה", אמיר לוסטיג, ליאור מנור וערן בידרמן.

ביולי 2015 השתתף גפנר באליפות העולם ה-26 של FISM, שהתקיימה בעיר רימיני שבאיטליה, והיה לנציג הישראלי הראשון מזה שנים רבות שהשתתף בתחרות זו.

בספטמבר 2016 זכה גפנר בפרס אמ"י לעידוד היצירה ע"ש אהוד מנור בתחום הקוסמות. 

בינואר 2017 יצר יחד עם אמני החושים גידי ליבנה ודניאל הראל את אנסמבל אמני החושים "תיאטרון המחשבות" והפיק איתם את המופע תיאטרון השוליים "הקופסה".

בספטמבר 2017 השתתף בעונה הרביעית של התוכנית *Penn & Teller: Fool Us*, הפורמט המקורי עליו התבססה "מי יפיל את המאסטר", בכיכובם של צמד הקוסמים פן וטלר ובהנחיית השחקנית אליסון הנינגן; גפנר הוא הישראלי הראשון שהשתתף בתוכנית זו.

קישורים חיצוניים
----------------

ויקישיתוף מדיה וקבצים בנושא **רן גפנר** בוויקישיתוף
* אתר האינטרנט הרשמי של רן גפנר
* יעקב לויתם, "המנטליסט", באתר ישראל היום, ב-20 בפברואר 2015
* רן גפנר ב"מי יפיל את המאסטר" פרק 4, באתר רשת, 2012
* לילך סביון זיגרון, "אמן החושים שחזה את תוצאות הבחירות", באתר mynet, ב-24 באוקטובר 2013
* עמית קוטלר, "האטרקציה שמכשפת את התיירים בתל אביב", באתר ynet, ב-26 באוקטובר 2014
* העולם הבוקר, ריאיון עם רן גפנר לאחר הזכייה באליפות אירופה, באתר יוטיוב, אוקטובר 2014

הערות שוליים
------------

1. ↑  ="המנטליסט", מתוך אתר ישראל היום
2. ↑  =מתוך האתר הרשמי של רן גפנר
3. ↑  =האתר הרשמי של Sorcerers Night
4. ↑  ="האטרקציה שמכשפת את התיירים בתל אביב" מתוך אתר ynet
5. ↑  =עמוד המופע באתר TripAdvisor
6. ↑  ="הישראלי באליפות אירופה לקוסמות", העולם הבוקר, מתוך אתר רשת
7. ↑  ="בלתי נראה פרק 5: ששת המופלאים", מתוך אתר רשת
8. ↑  ="אליפות העולם לקוסמים FISM – נציג ישראלי באליפות!" מתוך אתר אגודת הקוסמים
9. ↑  =הזוכים במגלת אהוד מנור לשנת 2016, מתוך אתר אמ"י
10. ↑  אורין ויינברג, "הקופסא": מופע חושים קסום ואינטימי, באתר ynet
11. ↑  הקטע של רן גפנר בתוכנית *Penn & Teller: Fool Us", מתוך יוטיוב (אנגלית)*
12. ↑  ="התוכנית Penn & Teller: Fool Us", בוויקיפדיה (אנגלית)